**Slučaj 1**

Zoran i Kruno poznavali su se dulje vrijeme, upoznao ih je zajednički prijatelj te su se u nekoliko navrata susretali i družili u većim društvima, a dva puta su i međusobno razgovarali oko određene kupoprodaje, koja se nikada nije realizirala. Zoranu je bilo dobro poznato da se Kruno i njegova obitelj bave vrlo unosnim poslom te da raspolažu velikim bogatstvom te je osmislio plan da se domogne određenih financijskih sredstava i okupi grupu koja bi, zajedno s njim, sačekala Krunu, odvezla ga privremeno na neko mjesto te za njegovo puštanje tražila određeni novčani iznos. Zoran je znao adresu na kojoj Kruno prebiva, da živi sam, koji automobil vozi i gdje radi.

Sa svoja tri prijatelja, ali sa svakim posebno - s Markom, Darkom i Teom, dogovorio je „akciju“ kojom bi na lak način pribavili određena novčana sredstva, time da je sa svakim od trojice imenovanih dogovorio njegovu ulogu u planiranom događaju, kao i sve pripremne radnje koje je svaki od njih trebao poduzeti, a onda su se i svi zajedno sastali dva dana prije „akcije“ te dogovorili konačne detalje u realizaciji. Prema Zoranovom planu, svaki je od njih trojice trebao dobiti između 10-tak i 20-tak tisuća eura.

U pripremama za „akciju“ Marko i Darko su nekoliko tjedana pratili Krunu, njegove navike i kretanje, vrijeme dolazaka i odlazaka iz stana, mjesto parkiranja vozila i slično, a Teo je dobio zadatak da preko oglasa nabavi neko veće ali starije vozilo potrebno za dogovoreno djelo, no iako je pretraživao oglase i kontaktirao s prodavateljima, Teo nije uspio naći odgovarajući automobil. Stoga je Zoran mjesec dana prije događaja ukrao vozilo Mercedes vrijedan 15.000,00 kuna te rekao Teu da ga isproba i nakon toga spremi na „sigurno mjesto“ do trenutka realizacije dogovora, što je Teo i učinio te spremio Mercedes u jednu garažu, a Marko i Darko su, na traženje i po uputi Zorana, u toj garaži na Mercedesu promijenili tablice, skinuli originalne te stavili one koje su prethodno skinuli s jednog drugog vozila na obližnjem parkiralištu te su nakon toga isto koristili za vožnju do dva dana prije planiranog djela, kada su, prema Zoranovoj uputi, dovezli taj Mercedes ispred Krunine zgrade i parkirali ga na mjestu i na način kako im je Zoran rekao, a to je bilo nedaleko mjesta na kojem je Kruno običavao parkirati svoje vozilo.

Za dogovorenu „akciju“ Zoran je, znajući da njegov brat Jure ima više vozila na raspolaganju, od njega posudio njegovo vozilo – Hondu Civic, no bratu u tom trenutku nije rekao za što mu isto treba.

Dogovorenog dana Zoran, Marko, Darko i Teo su s Hondom u vlasništvu Zoranovog brata Jure, a kojim je Zoran upravljao, došli do Krunine zgrade i tamo sačekali njegov nailazak. Marko je imao tamnu trenirku s kapuljačom, Darko jaknu i kapu, a Teo tamnu majicu, jaknu, kapu i šal, a sva su trojica preko lica imali navučene tzv. fantomke, odnosno posebno izrađene kape s prorezima za oči. Kad je Kruno stigao sa svojim vozilom i parkirao ga nedaleko od mercedesa koji su oni tamo prethodno ostavili te izašao iz vozila, sukladno prethodnom dogovoru, Zoran je ostao čekati u vozilu kojim su se i dovezli, a Marko, Darko i Teo prišli su Kruni, a Marko mu je na čelo prislonio cijev pištolja. Kruno je pomislio da se radi o klincima iz kvarta te ih je pitao koliko im novaca treba, a kako oni nisu reagirali, ponudio im je ključeve svog vozila misleći tada da mu žele ukrasti vozilo. No, nitko od njih nije ni na to reagirao, već su ga Marko i Teo počeli udarati elektrošokerima, koje su imali u rukama, pištoljem koji je imao Marko, te rukama i nogama po glavi i tijelu i gurati mu elektrošoker u usta te su ga počeli vuči i gurati prema Mercedesu koji je tamo čekao pripremljen u tu svrhu, a sve u cilju da ga Marko, Darko i Teo uguraju u vozilo, u kojem bi ga Marko i Darko držali, a Teo bi upravljao Mercedesom, dok bi Zoran mjesto događaja napustio u vozilu, u kojem su se njih četvorica i dovezla do mjesta počinjenja djela, i u kojem je Zoran i čekao dok su Marko, Darko i Teo pokušavali savladati Krunu.

Međutim, kako se Kruno opirao i glasno zapomagao, te u jednom trenutku, u neposrednoj blizini Mercedesa (na kojem su otvorili vrata) i pao na pod, s kojega ga više nisu mogli ni podići, a niti ugurati u pripremljeni Mercedes, na prozorima i balkonima zgrade su se pojavili stanari koji su počeli vikati i dozivati policiju. Zoran im je u tom trenutku, iz vozila u kojem je sjedio, viknuo da puste Krunu i krenu, pa su utrčali u Hondu u kojoj je Zoran sjedio za upravljačem te sva četvorica pobjegla s mjesta događaja, odbacivši putem elektrošokere.

Slijedećeg dana Zoran je Hondu vratio svom bratu Juri da ju ovaj sakrije kako ju policija ne bi pronašla te Juri rekao neka vozilo spremi najprije u svoju poslovnu halu, a potom pronađe garažu gdje bi bio trajnije pohranjen te mu tada i objasnio mu zašto to od njega traži. Juro je to i učinio te to vozilo pospremio u garažu svoje prijateljice Marice, kojoj je za najam garaže plaćao 100 eura mjesečno. Pištolj koji je upotrijebljen pri počinjenju djela Zoran je dao svom prijatelju Draganu, moleći ga da mu pomogne i negdje ga skloni da ga policija ne pronađe, na što je ovaj pristao te ga pohranio u kokošinjcu u dvorištu svog prijatelja Matka.

Nekoliko dana nakon, Zoran se javio ostaloj trojici te im rekao da on napušta zemlju, a oni neka se snalaze kako god znaju, što je i učinio te je i u trenutku uhićenja ostalih supočinitelja bio na nepoznatoj adresi u inozemstvu.

Zoran (44 godina) je već osuđivan zbog kaznenog djela protupravne naplate, Marko (30) je osuđivan zbog kaznenih djela teške krađe, zbog kaznenog djela otmice i kaznenog djela iznude, Darko (24) nije osuđivan, a Teo (50) je osuđivan tri puta zbog kaznenih djela prijevare te jednom zbog kaznenog djela utaje.

Pitanja:

1. Za koja biste djela optužili Zorana, Marka, Darka i Tea? U kakvom su oni međusobnom odnosu? Ima li kakvog utjecaja činjenica da je djelo osmislio Zoran te da se ostali počinitelji od ranije nisu poznavali niti tijekom priprema bili u međusobnom kontaktu? Objasnite.
2. Ima li kakvog utjecaja okolnost da se Zoran i Kruno poznaju od ranije?
3. Kada bi djela bila počinjena prije 1. siječnja 2013., koji biste kazneni zakon primijenili?
4. Da li su neko kazneno djelo počinili Juro, Dragan i Matko? Obrazložite.
5. Koje bi državno odvjetništvo bilo stvarno nadležno podići optužnicu te pred kojim biste sudom istu podigli ?
6. Kolike biste kazne i s kojim argumentima predložili za počinitelje?
7. Što biste učinili s pronađenim pištoljem?
8. Biste li za Zorana predložili suđenje u odsutnosti ili ne? Navedite razloge.